**Výzva ochranárov a ochranárok k eurovoľbám**

**Tlačová správa**

**(S-O-S, Bratislava, 31-05-24).** Týždeň pred eurovoľbami sa členovia a členky Slovenského ochranárskeho snemu (S-O-S) obrátili na verejnosť s výzvou, v ktorej sa okrem iného píše:

„O niekoľko dní si budeme voliť tých a tie, ktorí/é nás nasledujúcich päť rokov budú zastupovať v Európskom parlamente. V prvom rade by sme mali v týchto voľbách odčiniť hanbu, ktorú si dlhodobo robíme našou rekordne nízkou volebnou účasťou. Tá pritom nebola prejavom nášho extrémneho euroskepticizmu. Veď podľa relevantných prieskumov väčšina obyvateľov Slovenska má k Európskej únii pozitívny vzťah a podporuje členstvo Slovenska v nej. Naša už tradične veľmi nízka volebná neúčasť bola teda len prejavom podcenenia rastúceho významu, ktorý európske inštitúcie majú. Áno, aj vo vzťahu k prírode, krajine, klíme, vode, ovzdušiu či zdraviu nás všetkých. Navyše, nízka účasť v eurovoľbách znižuje legitimitu Európskej únie a jej inštitúcií a robí ju zraniteľnejšou, čo je v zjavnom rozpore so spomínaným deklarovaným postojom väčšiny obyvateľov tohto štátu. Ale ani samotná vyššia volebná účasť v nadchádzajúcich eurovoľbách nie je zárukou úspechu. Ešte dôležitejšie je voliť tie strany a preferovať (krúžkovať) tých jednotlivcov, ktorí/ktoré sú zárukou, že do Bruselu a Štrasburgu nepošleme extrémistov, lacných populistov, demagógov, netolerantných xenofóbov a homofóbov, šarlatánov, pohrobkov totalitných režimov, zarytých nepriateľov európskej integrácie, nehumánnych cynikov, hulvátov, nepriateľov prírody a environmentálnych ignorantov. Preto týmto apelujeme na všetkých a všetky, ktorým záleží na budúcnosti Európy ako nášho spoločného domova, aby nezostali v sobotu 8. júna doma, ale aby dali svoj hlas ľuďom, ktorým záleží nielen na Slovensku, ale aj na udržateľnej budúcnosti Európy a sveta. Lebo napriek všetkej nedokonalosti Európskej únie ako nášho spoločného európskeho projektu, práve európske inštitúcie sú v globálnom meradle dlhodobo pozitívnymi lídrami nielen v oblasti ochrany ľudských práv, ale aj vo sfére ochrany životného prostredia, zmierňovania príčin a následkov klimatickej zmeny, ochrany biodiverzity či prechodu na udržateľnejšie formy ľudskej existencie. Pocítili sme to neraz aj tu, na Slovensku, keď európske inštitúcie pripomenuli mocným v tomto štáte ich prešľapy a deficity (aj) v environmentálnej oblasti. Je pravda – a tvrdíme to už dlho – že Európska komisia by v tomto smere mohla i mala byť dôraznejšia a dôslednejšie požadovať ochranu európskych hodnôt na našom území. Ale aj tomu môže napomôcť tlak Európskeho parlamentu, ak v ňom zasadnú environmentálne gramotní, uvedomelí a empatickí poslanci a poslankyne. A to je ďalší dôvod, prečo by sme ich mali v druhú júnovú sobotu voliť. Tí, ktorí a ktoré tak urobili už v predchádzajúcich voľbách, určite nemusia ľutovať, lebo obaja europoslanci z radov nášho Slovenského ochranárskeho snemu nás v Európskom parlamente zastupovali viac ako úspešne a patrili k najaktívnejším nielen vo svojej frakcii či v „zelenej“ agende, ale v celom parlamente. Skutočnosť, že jeden z nich bol dokonca zvolený aj za podpredsedu EP, je čosi ako extra bonus. Dnes nielen na Slovensku ale v celej Európe sú takto zameraní ľudia a ich agenda v akomsi tieni iných kríz: od pandémie Covid-19, cez vojnu na Ukrajine a nárast extrémizmu až po nekompetentných, zlomyseľných a arogantných ľudí na dôležitých postoch. Nedajme sa však pomýliť: nič to nemení na skutočnosti, že stav klímy, biodiverzity, charakteristického vzhľadu krajiny a ohrozenia ďalších prírodných a kultúrnych hodnôt je ešte horší, ako bol pred piatimi rokmi! A teda, že nikdy doteraz nebola potreba to zmeniť taká naliehavá, ako práve v týchto voľbách.

Mikuláš Huba,   
zakladajúci člen S-O-S (mikulas.huba2@gmail.com)